title: Decizia (UE) 2019/614 a Consiliului din 9 aprilie 2019 privind poziția care urmează să fie adoptată în numele Uniunii Europene în cadrul Comitetului mixt instituit prin Acordul dintre Uniunea Europeană și Japonia pentru un parteneriat economic în legătură cu adoptarea Regulamentului de procedură al Comitetului mixt, a Regulamentului de procedură al unei comisii de arbitraj, a Codului de conduită pentru arbitri și a procedurii de mediere

text:
                  16.4.2019

                  RO

                  Jurnalul Oficial al Uniunii Europene

                  L 105/11

         DECIZIA (UE) 2019/614 A CONSILIULUI
         din 9 aprilie 2019
         privind poziția care urmează să fie adoptată în numele Uniunii Europene în cadrul Comitetului mixt instituit prin Acordul dintre Uniunea Europeană și Japonia pentru un parteneriat economic în legătură cu adoptarea Regulamentului de procedură al Comitetului mixt, a Regulamentului de procedură al unei comisii de arbitraj, a Codului de conduită pentru arbitri și a procedurii de mediere
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatul (9),
         având în vedere propunerea Comisiei Europene,
         întrucât:

                     (1)

                     Acordul dintre Uniunea Europeană și Japonia pentru un parteneriat economic (1) (denumit în continuare „acordul”) a fost aprobat în numele Uniunii la 20 decembrie 2018 și a intrat în vigoare la 1 februarie 2019.

                     (2)

                     Prin acordul se instituie un comitet mixt pentru a asigura funcționarea corectă și eficace a acordului și este prevăzut că acest Comitet mixt urmează să își adopte propriul regulament de procedură, Regulamentul de procedură al unei comisii de arbitraj, Codul de conduită pentru arbitri și procedura de mediere.

                     (3)

                     Este necesar să se stabilească poziția care urmează să fie adoptată în numele Uniunii în cadrul Comitetului mixt, deoarece decizia preconizată de Comitetul mixt va avea caracter obligatoriu pentru Uniune.

                     (4)

                     Poziția Uniunii în cadrul Comitetului mixt ar trebui, prin urmare, să se bazeze pe proiectul de decizie atașat,

               ADOPTĂ PREZENTA DECIZIE:

            Articolul 1
            Poziția care urmează să fie adoptată în numele Uniunii în cadrul primei reuniuni a Comitetului mixt instituit prin Acordul dintre Uniunea Europeană și Japonia pentru un parteneriat economic în legătură cu adoptarea regulamentului de procedură al Comitetului mixt, a Regulamentului de procedură al unei comisii de arbitraj, a Codului de conduită pentru arbitri și a procedurii de mediere se bazează pe proiectul de decizie a Comitetului mixt, inclusiv anexele acesteia, astfel cum este atașat la prezenta decizie.

            Articolul 2
            Prezenta decizie intră în vigoare la data adoptării.

            Adoptată la Luxemburg, 9 aprilie 2019.

                  Pentru Consiliu

                  Președintele

               G. CIAMBA

            (1)  JO L 330, 27.12.2018, p. 3.

            PROIECT
            DECIZIA NR. …/2019 A COMITETULUI MIXT INSTITUIT PRIN ACORDUL DE PARTENERIAT ECONOMIC DINTRE UNIUNEA EUROPEANĂ ȘI JAPONIA
            din …
            privind adoptarea Regulamentului de procedură al Comitetului mixt, a Regulamentului de procedură al unei comisii de arbitraj, a procedurii de mediere și a Codului de conduită pentru arbitri
            COMITETUL MIXT,
            Având în vedere Acordul de parteneriat economic dintre Uniunea Europeană și Japonia, semnat la Tokyo la 17 iulie 2018, în special articolul 21.6 alineatul (2), articolul 21.30 și articolul 22.1 alineatele (1), (2) și (4),
            ADOPTĂ PREZENTA DECIZIE:

                        1.

                        Regulamentul de procedură al Comitetului mixt se stabilește în forma prevăzută în anexa I.

                        2.

                        Regulamentul de procedură al unei comisii de arbitraj se stabilește în forma prevăzută în anexa II.

                        3.

                        Procedura de mediere se stabilește în forma prevăzută în anexa III.

                        4.

                        Codul de conduită pentru arbitri se stabilește în forma prevăzută în anexa IV.

               Prezenta decizie intră în vigoare la data adoptării.
               Adoptată la …, …

                     Pentru Comitetul mixt

                     Ministerul Afacerilor Externe al Japoniei

                     Reprezentantul UE

            ANEXA I

               REGULAMENTUL DE PROCEDURĂ AL COMITETULUI MIXT INSTITUIT PRIN ACORDUL DE PARTENERIAT ECONOMIC DINTRE UNIUNEA EUROPEANĂ ȘI JAPONIA

               Articolul 1
               Componență și președinție

                  1.   Comitetul mixt înființat în conformitate cu articolul 22.1 alineatul (1) din Acordul de parteneriat economic dintre Uniunea Europeană și Japonia (denumit în continuare „acordul”) își exercită atribuțiile astfel cum se prevede la articolul 22.1 din acord și își asumă responsabilitatea pentru punerea în aplicare generală a acordului.

                  2.   Comitetul mixt va fi compus din reprezentanți ai Uniunii Europene și ai Japoniei și, în conformitate cu articolul 22.1 alineatul (3) din acord, va fi coprezidat de membrul din partea Comisiei Europene responsabil pentru comerț și de Ministrul afacerilor externe al Japoniei.

                  3.   Copreședinții pot fi reprezentați de delegații lor în conformitate cu articolul 22.1 alineatul (3) din acord. Orice trimitere ulterioară în prezentul regulament de procedură la copreședinții Comitetului mixt se va interpreta drept incluzându-i și pe delegații acestora.

                  4.   Copreședinții pot fi însoțiți de funcționari. Listele funcționarilor care participă la reuniune pentru fiecare parte vor face obiectul unui schimb prin intermediul punctelor de contact înainte de reuniune.

                  5.   Copreședinții pot decide, de comun acord, să invite în mod ad hoc observatori sau experți independenți.

               Articolul 2
               Puncte de contact

                  1.   Punctele de contact desemnate în temeiul articolului 22.6 alineatul (1) din acord (denumite în continuare „punctele de contact”) coordonează pregătirea și organizarea reuniunilor Comitetului mixt.

                  2.   Orice schimb de corespondență și comunicări între părți cu privire la activitatea Comitetului mixt și la reuniunile acestuia se va realiza prin intermediul punctelor de contact în conformitate cu articolul 22.6 alineatul (2) litera (c) din acord.

                  3.   Punctele de contact vor fi responsabile de coordonarea pregătirii ordinii de zi provizorii, a proiectelor de decizii și a proiectelor de recomandări ale Comitetului mixt, precum și de corespondența și comunicarea dintre Comitetul mixt și comitetele de specialitate, grupurile de lucru și alte organisme instituite în temeiul acordului.

               Articolul 3
               Ordinea de zi

                  1.   O ordine de zi provizorie pentru fiecare reuniune va fi întocmită în comun de punctele de contact și va fi transmisă, împreună cu documentele relevante, participanților la Comitetul mixt, cel târziu cu 15 zile calendaristice înainte de data reuniunii.

                  2.   Oricare dintre părți poate propune puncte pe ordinea de zi cel târziu cu 21 zile calendaristice înainte de data reuniunii.

                  3.   Părțile pot reduce de comun acord perioadele de timp menționate la alineatele (1) și (2) pentru a ține seama de cerințele fiecărui caz în parte.

                  4.   Ordinea de zi va fi adoptată de Comitetul mixt la începutul reuniunii sale. Punctele care nu figurează pe ordinea de zi provizorie pot fi înscrise pe ordinea de zi în cazul în care părțile decid astfel.

               Articolul 4
               Limba de lucru
               Cu excepția cazului în care părțile decid altfel, întreaga corespondență și comunicarea dintre părți în legătură cu activitatea Comitetului mixt, precum și pregătirile și deliberările cu privire la decizii și recomandări se vor desfășura în limba engleză.

               Articolul 5
               Decizii și recomandări

                  1.   Deciziile și recomandările Comitetului mixt, în conformitate cu articolul 22.2 din acord, vor fi adoptate prin consens. Acestea pot fi adoptate prin procedură scrisă, printr-un schimb de note între copreședinții comitetului.

                  2.   Toate deciziile și recomandările Comitetului mixt vor primi un număr de ordine, data adoptării și un titlu referitor la obiectul lor.

               Articolul 6
               Proces-verbal comun

                  1.   Proiectul de proces-verbal comun va include, ca regulă generală, ordinea de zi finală și un rezumat al discuțiilor din cadrul fiecărui punct de pe ordinea de zi.

                  2.   Proiectul de proces-verbal comun al fiecărei reuniuni va fi întocmit de către punctele de contact cât mai curând posibil, dar nu mai târziu de 60 de zile de la data reuniunii.

                  3.   Proiectul de proces-verbal comun va fi aprobat în scris de către părți cât mai curând posibil, dar nu mai târziu de 70 de zile de la data reuniunii. După aprobare, două exemplare ale procesului-verbal vor fi semnate de punctele de contact, iar fiecare parte va primi un exemplar original din aceste documente. Părțile pot stabili că această cerință este îndeplinită prin semnarea și schimbul de copii electronice.

               Articolul 7
               Publicitate și confidențialitate

                  1.   Reuniunile Comitetului mixt nu vor fi deschise publicului, cu excepția cazului în care acordul prevede altfel sau părțile decid altfel.

                  2.   Atunci când o parte la acord transmite Comitetului mixt sau oricărui alt comitet specializat, grup de lucru sau organism instituit în temeiul acordului informații considerate confidențiale sau protejate împotriva divulgării în conformitate cu legile și reglementările sale, cealaltă parte va trata în mod confidențial respectivele informații, în conformitate cu articolul 1.6 din acord.

                  3.   Fiecare parte poate face publică, prin orice mijloc adecvat, ordinea de zi finalizată între părți înaintea reuniunii Comitetului mixt, procesul-verbal comun aprobat și întocmit în conformitate cu articolul 6, sub rezerva aplicării alineatului (2) de mai sus. Fiecare parte se asigură că deciziile, recomandările și interpretările adoptate de Comitetul mixt sunt făcute publice.

               Articolul 8
               Cheltuieli
               Fiecare parte va suporta toate cheltuielile pe care le efectuează ca urmare a reuniunilor Comitetului mixt. Cheltuielile legate de organizarea reuniunilor vor fi suportate de partea care găzduiește reuniunea. În cazul în care o reuniune are loc în afara Uniunii Europene sau a Japoniei, părțile vor decide de comun acord cu privire la responsabilitățile pentru cheltuielile suportate cu ocazia organizării reuniunii.

            ANEXA II

               REGULAMENTUL DE PROCEDURĂ AL UNEI COMISII DE ARBITRAJ

            În procedurile comisiei de arbitraj prevăzute la secțiunea C a capitolului 21 (Soluționarea litigiilor) din acord, se aplică următoarele norme:
            I.   Definiții

                        1.

                        În prezentul regulament de procedură,

                                    (a)

                                    „personal administrativ”, în ceea ce privește un arbitru, înseamnă persoanele aflate sub coordonarea și controlul arbitrului, altele decât asistenții;

                                    (b)

                                    „consilier” înseamnă o persoană reținută de o parte pentru a consilia sau a asista această parte în scopul procedurii comisiei de arbitraj, alta decât reprezentanții acelei părți;

                                    (c)

                                    „acord” înseamnă Acordul de parteneriat economic UE-Japonia;

                                    (d)

                                    „arbitru” înseamnă un membru al unei comisii de arbitraj;

                                    (e)

                                    „asistent” înseamnă o persoană care, în temeiul mandatului unui arbitru, desfășoară activități de documentare sau îl asistă pe arbitru în activitatea acestuia;

                                    (f)

                                    „Cod de conduită” înseamnă Codul de conduită pentru arbitri menționat la articolul 21.30 din acord;

                                    (g)

                                    „parte reclamantă” înseamnă partea care solicită instituirea unei comisii de arbitraj în temeiul articolului 21.7 al acordului;

                                    (h)

                                    „zile” înseamnă zile calendaristice;

                                    (i)

                                    „comisie” înseamnă o comisie de arbitraj instituită în temeiul articolului 21.7 din acord;

                                    (j)

                                    „partea pârâtă” înseamnă partea împotriva căreia a fost formulat un litigiu în fața unei comisii, în temeiul articolului 21.7 din acord;

                                    (k)

                                    „procedură” înseamnă procedura comisiei de arbitraj; și

                                    (l)

                                    „reprezentant” în raport cu o parte înseamnă un funcționar sau orice altă persoană din cadrul unui departament sau al unei agenții guvernamentale sau orice altă entitate publică a unei părți și alt personal, pe care partea o desemnează ca reprezentant în cadrul procedurilor comisiei de arbitraj.

                  II.   Numirea arbitrilor

                        2.

                        Biroul desemnat de partea reclamantă în temeiul articolului 21.25 alineatul (1) din acord răspunde de organizarea tragerii la sorți menționate la articolul 21.8 alineatele (3), (4) și (5) din acord și îi informează pe copreședinții Comitetului mixt, cu suficient timp în avans, cu privire la data, ora și locul desfășurării tragerii la sorți. Copreședintele părții pârâte poate fi prezent sau poate fi reprezentat de o altă persoană în cadrul tragerii la sorți. De asemenea, pot fi prezenți reprezentanți ai ambelor părți. În orice caz, tragerea la sorți se efectuează cu partea prezentă sau cu părțile prezente.

                        3.

                        Părțile informează în scris fiecare persoană care a fost desemnată drept arbitru în conformitate cu articolul 21.8 din acord cu privire la desemnarea sa. Fiecare persoană confirmă ambelor părți disponibilitatea sa, în termen de cinci zile de la data la care persoana în cauză a fost informată cu privire la desemnarea sa.

                  III.   Reuniune de organizare

                        4.

                        Cu excepția cazului în care părțile convin altfel, părțile se întâlnesc cu comisia de arbitraj în termen de șapte zile de la data instituirii comisiei de arbitraj pentru a stabili aspectele pe care părțile sau comisia de arbitraj le consideră adecvate, inclusiv:

                                    (a)

                                    remunerația și cheltuielile care trebuie plătite arbitrilor, care sunt conforme cu standardele și criteriile OMC.

                                    (b)

                                    remunerația care trebuie plătită asistenților. Valoarea totală a remunerației pentru asistentul sau asistenții fiecărui arbitru nu trebuie să depășească 50 % din remunerația arbitrului respectiv, cu excepția cazului în care părțile convin altfel și

                                    (c)

                                    calendarul procedurii, care se stabilește pe baza fusului orar corespunzător părții pârâte.

                              Numai arbitrii și reprezentanții părților care sunt funcționari sau alte persoane dintr-un departament sau agenție guvernamentală sau orice altă entitate publică pot lua parte la această reuniune personal, prin telefon sau prin videoconferință.

                  IV.   Notificări

                        5.

                        Orice solicitare, aviz, memoriu sau alt document transmis de:

                                    (a)

                                    comisia de arbitraj se transmite ambelor părți în același timp;

                                    (b)

                                    o parte către comisia de arbitraj se transmite în copie celeilalte părți în același timp și

                                    (c)

                                    o parte către cealaltă parte se transmite în copie și la comisia de arbitraj în același timp, după caz.

                              Orice document menționat la prezentul alineat este, de asemenea, transmis în copie în același timp organismului extern menționat la articolul 21.25 alineatul (2) din acord, după caz.

                        6.

                        Notificarea către o parte a oricărui document menționat la alineatul (5) se adresează biroului desemnat de respectiva parte în temeiul articolului 21.25 alineatul (1) din acord.

                        7.

                        Orice notificare menționată la alineatul (5) se efectuează prin e-mail sau, după caz, prin orice alt mijloc de telecomunicație care permite înregistrarea trimiterii. În absența unor dovezi contrare, în cazul unei astfel de notificări, data primirii se consideră a fi aceeași cu data trimiterii.

                        8.

                        Erorile minore de redactare din orice solicitare, aviz, memoriu sau alt document asociat procedurilor comisiei de arbitraj pot fi corectate prin trimiterea unui nou document în care se indică în mod clar modificările.

                        9.

                        În cazul în care ultima zi de transmitere a unui document cade într-o zi de sărbătoare legală din Japonia sau Uniunea Europeană sau în orice altă zi în care birourile guvernamentale ale unei părți sunt închise oficial sau ca urmare a unui eveniment de forță majoră, se va considera că documentul este primit în următoarea zi lucrătoare. La reuniunea organizatorică menționată la alineatul (4), fiecare parte prezintă o listă a sărbătorilor legale și a oricăror alte zile în care birourile sale sunt închise oficial. Fiecare parte își actualizează lista pe parcursul procedurii comisiei de arbitraj.

                  V.   Memorii

                        10.

                        Partea reclamantă își transmite memoriul în termen de cel mult 20 de zile de la data instituirii comisiei de arbitraj. Partea pârâtă își transmite memoriul în apărare în termen de cel mult 20 de zile de la data primirii memoriului părții reclamante.

                  VI.   Funcționarea comisiei de arbitraj

                        11.

                        Președintele comisiei de arbitraj prezidează toate reuniunile acesteia. O comisie de arbitraj poate delega președintelui autoritatea de a lua decizii administrative și procedurale.

                        12.

                        În absența unor dispoziții contrare incluse în capitolul 21 din acord sau în prezentul regulament de procedură, comisia de arbitraj își poate desfășura activitățile prin orice mijloace, inclusiv prin telefon, transmisii fax sau mijloace informatice.

                        13.

                        În cazul în care apare o problemă procedurală care nu este acoperită de capitolul 21 din acord, de prezentul regulament de procedură sau de Codul de conduită pentru arbitri menționat la articolul 21.30, comisia de arbitraj, după consultarea părților, poate adopta o procedură adecvată compatibilă cu dispozițiile respective.

                        14.

                        Comisia de arbitraj poate modifica orice termen, cu excepția termenului stabilit în capitolul 21 din acord, și poate efectua orice altă modificare procedurală sau administrativă în procedură după consultarea părților. Atunci când comisia de arbitraj consultă părțile, aceasta le informează în scris cu privire la modificarea sau ajustarea propusă și motivele acesteia.

                  VII.   Audieri

                        15.

                        Pe baza calendarului stabilit în conformitate cu alineatul (4), după consultarea părților și a celorlalți arbitri, președintele comisiei de arbitraj stabilește data și ora audierii.

                        16.

                        Cu excepția cazului în care părțile convin altfel, partea la care are loc audierea în conformitate cu articolul 21.15 alineatul (2) din acord:

                                    (a)

                                    stabilește locul de desfășurare a audierii și îl informează pe președintele comisiei de arbitraj în acest sens și

                                    (b)

                                    este responsabilă de administrarea logistică a audierii.

                        17.

                        Cu excepția cazului în care părțile convin altfel și fără a aduce atingere alineatului (46), părțile împart cheltuielile ocazionate de administrarea logistică a reuniunii.

                        18.

                        Președintele comisiei de arbitraj notifică, în timp util, părțile și, după caz, organismul extern menționat la articolul 21.25 alineatul (2) din acord, în scris, cu privire la data, ora și locul de desfășurare a ședinței. Aceste informații sunt făcute publice de către partea la care are loc audierea sau, dacă este cazul, de către organismul extern menționat la articolul 21.25 alineatul (2) din acord, cu excepția cazului în care audierea este închisă publicului.

                        19.

                        Ca regulă generală, ar trebui să existe o singură audiere. În cazul în care litigiul implică chestiuni extrem de complexe, comisia de arbitraj poate convoca audieri suplimentare din proprie inițiativă sau, la cererea uneia dintre părți, după consultarea părților. Pentru fiecare dintre audierile suplimentare, se aplică alineatele (15) - (18) mutatis mutandis.

                        20.

                        Toți arbitrii trebuie să fie prezenți pe parcursul întregii audieri.

                        21.

                        Următoarele persoane pot participa la audiere, indiferent dacă aceasta este deschisă sau nu publicului:

                                    (a)

                                    reprezentanți ai părților;

                                    (b)

                                    consilieri;

                                    (c)

                                    asistenți și personal administrativ;

                                    (d)

                                    interpreți, traducători și grefieri ai comisiei de arbitraj și

                                    (e)

                                    experți, după cum decide comisia de arbitraj în conformitate cu articolul 21.17 alineatul (2) din acord.

                        22.

                        Cu cel târziu cinci zile înainte de data audierii, fiecare parte trimite comisiei de arbitraj o listă cu numele persoanelor care vor pleda sau vor face prezentări în numele părții respective în cadrul audierii, precum și cu numele altor reprezentanți sau consilieri care vor lua parte la audiere.

                        23.

                        Comisia de arbitraj desfășoară audierea în modul următor, asigurându-se că partea reclamantă și partea pârâtă beneficiază de timp egal, atât în ceea ce privește pledoariile, cât și obiecțiile:

                                       Pledoarii

                                                (a)

                                                pledoaria părții reclamante; și

                                                (b)

                                                pledoaria părții pârâte.

                                       Obiecții

                                                (a)

                                                replica părții reclamante; și

                                                (b)

                                                contrareplica părții pârâte.

                        24.

                        Comisia de arbitraj poate adresa întrebări directe oricărei părți, în orice moment al audierii.

                        25.

                        Comisia de arbitraj ia măsurile necesare în vederea realizării și transmiterii către părți, în cel mai scurt timp de la data audierii, a unei transcrieri a audierii. Părțile pot formula observații referitoare la transcriere, iar comisia de arbitraj poate lua în considerare aceste observații.

                        26.

                        În termen de 10 zile de la data audierii, fiecare parte poate trimite un memoriu suplimentar cu privire la orice aspect abordat în cadrul audierii.

                  VIII.   Deliberări

                        27.

                        La dezbaterile din cadrul comisiei de arbitraj nu pot lua parte decât arbitrii. Fără a aduce atingere tezei anterioare, comisia de arbitraj le poate permite asistenților să fie prezenți în timpul deliberărilor sale.

                  IX.   Întrebări scrise

                        28.

                        Comisia de arbitraj poate, în orice moment al procedurii, să adreseze întrebări scrise unei părți sau ambelor părți. Orice întrebare adresată unei părți se transmite în copie celeilalte părți.

                        29.

                        Fiecare parte transmite celeilalte părți o copie a răspunsurilor sale la întrebările adresate de comisie. Fiecare parte are posibilitatea să prezinte observații în scris la răspunsul celeilalte părți în termen de cinci zile de la data primirii respectivei copii.

                  X.   Înlocuirea arbitrilor

                        30.

                        Pentru înlocuirea unui arbitru în conformitate cu articolul 21.11 din acord, articolul 21.8 se aplică mutatis mutandis.

                        31.

                        În cazul în care o parte consideră că un arbitru nu respectă cerințele codului de conduită și că, din acest motiv, ar trebui înlocuit, partea respectivă comunică acest lucru celeilalte părți, în termen de 15 zile de la data la care a obținut dovezi suficiente privind încălcarea de către arbitru a cerințelor prevăzute în codul de conduită.

                        32.

                        În cazul în care una dintre părți consideră că un arbitru, altul decât președintele, nu respectă cerințele codului de conduită, părțile se consultă și, în cazul în care ajung la un acord, selectează un arbitru nou în conformitate cu alineatul (30).
                        În cazul în care părțile nu ajung la un acord în ceea ce privește necesitatea de a înlocui un arbitru, oricare dintre părți poate solicita ca această chestiune să fie supusă atenției președintelui comisiei de arbitraj, a cărui decizie este definitivă.
                        Dacă, în urma acestei solicitări, președintele constată că arbitrul nu respectă cerințele codului de conduită, noul arbitru va fi selectat în conformitate cu alineatul (30).

                        33.

                        În cazul în care una dintre părți consideră că președintele comisiei de arbitraj nu respectă cerințele codului de conduită, părțile se consultă și, în cazul în care ajung la un acord, selectează un președinte nou în conformitate cu alineatul (30).
                        În cazul în care părțile nu ajung la un acord cu privire la necesitatea de a înlocui președintele, oricare dintre părți poate solicita ca respectiva chestiune să fie transmisă spre soluționare celorlalți doi arbitri. Arbitrii hotărăsc, în termen de cel mult 10 zile de la data transmiterii solicitării, dacă este necesară înlocuirea președintelui comisiei de arbitraj. Hotărârea arbitrilor cu privire la necesitatea de a înlocui președintele este definitivă.
                        Dacă arbitrii decid că președintele nu respectă cerințele codului de conduită, se va selecta un președinte nou în conformitate cu alineatul (30).

                        34.

                        Procedurile se suspendă pe durata desfășurării procedurilor prevăzute la alineatele (30) - (33).

                  XI.   Confidențialitate

                        35.

                        În cazul în care o parte transmite comisiei de arbitraj o versiune confidențială a memoriului său, aceasta, la cererea celeilalte părți, furnizează, în termen de 20 de zile de la data solicitării, o versiune neconfidențială a memoriului, care poate fi făcută publică. Nicio dispoziție din prezentul regulament nu împiedică o parte să își facă publice propriile memorii în măsura în care nu dezvăluie nicio informație desemnată de cealaltă parte ca fiind confidențială. Comisia de arbitraj se reunește în sesiuni închise publicului atunci când observațiile și pledoariile uneia dintre părți conțin informații confidențiale. Comisia de arbitraj și părțile păstrează caracterul confidențial al audierilor organizate de comisie, atunci când acestea se desfășoară în sesiuni închise publicului.

                  XII.   Contacte ex parte

                        36.

                        Comisia de arbitraj nu se întâlnește și nu comunică cu o parte în absența celeilalte părți.

                        37.

                        Niciun arbitru nu poate discuta despre aspecte care fac obiectul procedurii cu o parte sau ambele părți în absența celorlalți arbitri.

                  XIII.   Observații amicus curiae

                        38.

                        Cu excepția cazului în care părțile convin altfel în termen de trei zile de la data instituirii comisiei de arbitraj, aceasta poate primi memorii nesolicitate din partea persoanelor menționate la articolul 21.17 alineatul (3) din acord care sunt independente de guvernele părților, cu condiția ca respectivele memorii să fie primite în termen de 10 zile de la data instituirii comisiei de arbitraj.

                        39.

                        Memoriile trebuie să fie concise și să conțină maximum 15 pagini scrise la două rânduri și să fie relevante, în mod direct, pentru o chestiune de fapt sau de drept aflată în atenția comisiei de arbitraj. Memoriile conțin o descriere a persoanei care le furnizează, inclusiv:

                                    (a)

                                    în cazul unei persoane fizice, cetățenia acesteia și

                                    (b)

                                    în cazul unei persoane juridice, locul de rezidență, natura activităților sale, statutul său juridic, obiectivele sale generale și sursa sa de finanțare.

                              Orice persoană specifică în cadrul memoriilor natura interesului pe care îl are în ceea ce privește procedura. Memoriile în cauză se redactează în limbile alese de părți, în conformitate cu alineatele (42) și (43) din prezentul regulament de procedură.

                        40.

                        Comisia de arbitraj va include în raportul său toate memoriile pe care le-a primit în conformitate cu alineatele (38) și (39). Comisia de arbitraj nu este obligată să abordeze în raportul său argumentele formulate în cadrul acestor memorii. Memoriile se transmit părților pentru ca acestea să formuleze observații. Observațiile părților care au fost transmise comisiei de arbitraj în termen de 10 zile vor fi luate în considerare de către comisie.

                  XIV.   Situații de urgență

                        41.

                        În situațiile de urgență menționate în capitolul 21 din acord, comisia de arbitraj, după consultarea părților, ajustează în mod corespunzător perioadele menționate în cadrul prezentului regulament. Comisia de arbitraj notifică părților astfel de ajustări.

                  XV.   Limbă și traducere

                        42.

                        În cadrul consultărilor menționate la articolul 21.5 din acord și cel târziu până la reuniunea de organizare menționată la alineatul 4, părțile depun eforturi pentru a ajunge la un acord în privința unei limbi de lucru comune care să fie utilizată în cadrul procedurilor de pe rolul comisiei de arbitraj. Fiecare parte notifică celeilalte părți, în termen de cel mult 90 de zile de la adoptarea prezentului regulament de procedură de către Comitetul mixt, în conformitate cu articolul 22.1 alineatul (4) litera (f) din acord, o listă de limbi preferate. Lista trebuie să cuprindă cel puțin o limbă de lucru a OMC.

                        43.

                        În cazul în care părțile nu reușesc să ajungă la un acord în privința unei limbi de lucru comune, fiecare parte își transmite memoriile în limba aleasă, furnizând în același timp o traducere într-una dintre limbile de lucru ale OMC, notificată de cealaltă parte în conformitate cu alineatul (42), după caz. Partea responsabilă de organizarea audierii va asigura interpretarea comunicărilor orale în aceeași limbă de lucru a OMC, după caz.

                        44.

                        Raportul intermediar și final al comisiei de arbitraj se emite în limba comună de lucru. În cazul în care părțile nu au convenit asupra unei limbi de lucru comune, raportul intermediar și cel final al comisiei de arbitraj se redactează într-una dintre limbile de lucru ale OMC menționate la alineatul (43).

                        45.

                        Oricare dintre părți poate prezenta observații cu privire la exactitatea oricărei versiuni traduse a unui document elaborat în conformitate cu prezentul regulament.

                        46.

                        În cazul în care este necesară traducerea sau interpretarea observațiilor scrise și orale ale unei părți în limba de lucru relevantă a OMC, partea respectivă suportă costurile aferente.

            ANEXA III

               PROCEDURA DE MEDIERE

            I.   Obiectiv

                        1.

                        Obiectivul procedurii de mediere în conformitate cu articolul 21.6 din acord, astfel cum se prevede în acest document, este de a facilita găsirea unor soluții convenite de comun acord pe baza unei proceduri complete și rapide, cu asistența unui mediator.

                  II.   Definiții

                        2.

                        În sensul prezentului document:

                                    (a)

                                    „acord” înseamnă Acordul de parteneriat economic UE-Japonia;

                                    (b)

                                    „Cod de conduită” înseamnă Codul de conduită pentru arbitri menționat la articolul 21.30 din acord;

                                    (c)

                                    „zile” înseamnă zile calendaristice;

                                    (d)

                                    „Comitet mixt” înseamnă comitetul mixt instituit în temeiul articolului 22.1 din acord;

                                    (e)

                                    „partea solicitată” înseamnă partea căreia îi este adresată solicitarea de a iniția o procedură de mediere în conformitate cu articolul 21.6 din acord;

                                    (f)

                                    „partea solicitantă” înseamnă partea care solicită să inițieze o procedură de mediere în conformitate cu articolul 21.6 din acord și

                                    (g)

                                    „Regulament de procedură” înseamnă regulamentul de procedură al unei comisii de arbitraj, menționat la articolul 21.30 din acord.

                  III.   Inițierea procedurii de mediere

                        3.

                        O parte poate solicita, în orice moment, inițierea unei proceduri de mediere între părți. O astfel de solicitare se adresează celeilalte părți în scris. Solicitarea trebuie să fie suficient de detaliată astfel încât cealaltă parte să înțeleagă în mod clar preocupările părții care solicită inițierea procedurii de mediere. În solicitarea sa, partea solicitantă descrie problema în cauză:

                                    (a)

                                    identificând măsura specifică în discuție;

                                    (b)

                                    furnizând o prezentare a presupuselor efecte negative pe care, în opinia părții solicitante, le are sau le va avea măsura asupra comerțului sau a investițiilor dintre părți și

                                    (c)

                                    explicând legătura de cauzalitate dintre măsură și efectele negative asupra comerțului și a investițiilor dintre părți.

                        4.

                        În mod normal, se așteaptă ca o parte să se folosească de orice dispoziții relevante privind cooperarea sau consultarea prevăzute în acord înainte de a adresa celeilalte părți o solicitare scrisă în temeiul alineatului (3). Pentru o certitudine mai mare, consultările în temeiul articolului 21.5 din acord nu sunt necesare înainte de inițierea procedurii de mediere.

                        5.

                        Procedura de mediere nu poate începe decât prin acordul părților pentru a se putea analiza soluții agreate de comun acord și a se lua în considerare orice recomandare și soluții propuse de către mediator. Partea solicitată examinează solicitarea cu atenție și furnizează un răspuns scris de acceptare sau de respingere în termen de 10 zile de la data primirii ei. În cazul în care partea solicitată nu răspunde în acest termen, solicitarea va fi considerată respinsă. Data primirii de către partea solicitantă a răspunsului de acceptare al părții solicitate este considerată data inițierii procedurii de mediere.

                  IV.   Selection of the mediator

                        6.

                        Părțile depun toate eforturile pentru a conveni asupra unui mediator în cel mult 15 zile de la data inițierii procedurii de mediere.

                        7.

                        În cazul în care părțile nu ajung la un acord cu privire la mediator în termenul prevăzut la alineatul (6), la cererea oricăreia dintre părți, copreședintele Comitetului mixt al părții solicitante sau persoana desemnată de acesta, selectează mediatorul prin tragere la sorți, în termen de cinci zile de la primirea solicitării, din lista secundară de președinți elaborată în temeiul articolului 21.9 alineatul (1) din acord. Solicitarea se transmite în copie celeilalte părți.

                        8.

                        Biroul desemnat de partea solicitantă în conformitate cu articolul 21.25 alineatul (1) din acord răspunde de organizarea tragerii la sorți și îi informează pe copreședinții Comitetului mixt, cu suficient timp în avans, cu privire la data, ora și locul de desfășurare a tragerii la sorți. Copreședintele părții solicitate poate fi prezent sau poate fi reprezentat de o altă persoană în cadrul tragerii la sorți. De asemenea, pot fi prezenți reprezentanți ai ambelor părți. În orice caz, tragerea la sorți se efectuează cu partea prezentă sau cu părțile prezente.

                        9.

                        Cu excepția cazului în care părțile convin altfel, mediatorul nu este resortisant al niciuneia dintre părți și nu poate fi angajat de niciuna dintre părți.

                        10.

                        Mediatorul oferă asistență părților, în mod imparțial și transparent, în vederea clarificării chestiunii în discuție, inclusiv a eventualelor efecte ale acestei măsuri specifice asupra comerțului sau a investițiilor, precum și în vederea stabilirii de comun acord a unei soluții.

                        11.

                        Codul de conduită pentru arbitri, adoptat de Comitetul mixt în conformitate cu articolul 21.30 din acord, se aplică mediatorului mutatis mutandis.

                  V.   Regulamentul procedurii de mediere

                        12.

                        În termen de 10 zile de la data la care mediatorul a fost ales de comun acord în conformitate cu alineatul (6) sau selectat în conformitate cu alineatul (7), partea solicitantă prezintă în scris mediatorului și părții solicitate o descriere detaliată a chestiunii în discuție, inclusiv modul în care este sau ar fi aplicată măsura specifică și în care aceasta afectează comerțul sau investițiile. În termen de 20 de zile de la data transmiterii informațiilor în cauză, partea solicitată poate pune la dispoziție, în scris, observațiile sale cu privire la descriere. Fiecare dintre părți poate include în descrierea sau în observațiile sale informațiile pe care le consideră relevante.

                        13.

                        Mediatorul poate decide cu privire la modul cel mai adecvat de a clarifica chestiunea în discuție, inclusiv eventualele efecte ale măsurii specifice asupra comerțului sau a investițiilor. În special, mediatorul poate să organizeze reuniuni între părți, să consulte părțile împreună sau individual și să ofere orice sprijin suplimentar solicitat de către părți. Mediatorul poate solicita, de asemenea, asistența experților și a părților interesate relevante după consultarea părților.

                        14.

                        Mediatorul depune eforturi pentru a oferi consultanță și a propune o soluție pe care părțile trebuie să o examineze. Părțile pot accepta sau respinge soluția propusă sau pot conveni asupra unei soluții diferite. Mediatorul nu oferă consiliere sau observații cu privire la consecvența măsurii specifice cu acordul.

                        15.

                        Procedura are loc la partea solicitată, cu excepția cazului în care părțile convin altfel.

                        16.

                        În termen de 60 de zile de la data la care mediatorul a fost ales de comun acord în temeiul alineatului (6) sau a fost selectat în conformitate cu alineatul (7), părțile depun eforturi pentru a ajunge de comun acord la o soluție. La cererea unei părți, soluția convenită de comun acord se adoptă printr-o decizie a Comitetului mixt. Soluțiile convenite de comun acord se fac publice, cu excepția cazului în care părțile convin altfel. Versiunea făcută publică nu poate conține informații pe care una dintre părți le-a desemnat ca fiind confidențiale. În așteptarea unei soluții convenite finale, părțile pot lua în considerare posibile soluții provizorii.

                        17.

                        La cererea oricăreia dintre părți, mediatorul transmite părților în scris un proiect de raport faptic, furnizând o scurtă descriere:

                                    (a)

                                    a problemei în cauză, inclusiv a posibilelor efecte ale măsurii specifice asupra comerțului sau a investițiilor;

                                    (b)

                                    a procedurilor desfășurate;

                                    (c)

                                    a opiniilor exprimate de părți, de experți și de părțile interesate, după caz și

                                    (d)

                                    dacă este cazul, a oricărei soluții convenite de comun acord și a soluțiilor provizorii

                              în termen de 15 zile de la data solicitării acestui raport.
                        Părțile pot formula observații cu privire la proiectul de raport faptic în termen de 15 zile de la data emiterii acestuia. După examinarea observațiilor trimise de părți, mediatorul trimite părților, în scris, în termen de 30 de zile de la emiterea proiectului de raport faptic, raportul faptic final. Raportul faptic nu va include niciun fel de interpretare a acordului de către mediator.

                        18.

                        Procedura de mediere se încheie:

                                    (a)

                                    prin adoptarea unei soluții convenite de comun acord de către părți, la data adoptării;

                                    (b)

                                    printr-o declarație scrisă a mediatorului, după consultarea părților, conform căreia orice eforturi suplimentare de mediere ar fi inutile, la data acelei declarații;

                                    (c)

                                    printr-un acord comun al părților, în orice etapă a procedurii, la data acelui acord sau

                                    (d)

                                    printr-o declarație scrisă și fundamentată a uneia dintre părți după examinarea soluțiilor stabilite de comun acord în cadrul procedurii de mediere, la data respectivei declarații.

                              Încetarea procedurii de mediere nu aduce atingere alineatului (17).

                        19.

                        Alineatele (5) - (9), (15) - (26), (33), (34) și (42) - (46) din Regulamentul de procedură al unei comisii de arbitraj se aplică procedurii de mediere mutatis mutandis.

                  VI.   Confidențialitate

                        20.

                        Cu excepția cazului în care părțile convin altfel și fără a aduce atingere alineatului (16), toate etapele procedurii de mediere, inclusiv orice consiliere sau soluție propusă, sunt confidențiale. Mediatorul și părțile vor trata în mod confidențial toate informațiile transmise mediatorului de către o parte sau primite din orice altă sursă care au fost desemnate ca fiind confidențiale. Cu toate acestea, oricare dintre părți poate face public faptul că are loc o mediere.

                  VII.   Relația cu alte proceduri de soluționare a litigiilor

                        21.

                        Procedura de mediere nu aduce atingere drepturilor și obligațiilor părților prevăzute la capitolul 21 (Soluționarea litigiilor) din acord sau în orice altă procedură de soluționare a litigiilor din cadrul oricărui alt acord.

                        22.

                        O parte nu va introduce ca probe și nu se va baza, în alte proceduri de soluționare a litigiilor prevăzute în prezentul acord sau în orice alt acord, pe următoarele elemente și nici nu se va accepta ca o comisie de arbitraj să ia în considerare:

                                    (a)

                                    pozițiile adoptate de cealaltă parte în cursul procedurii de mediere sau informațiile colectate în conformitate cu alineatul (13);

                                    (b)

                                    faptul că cealaltă parte și-a arătat disponibilitatea de a accepta o soluție pentru chestiunea care face obiectul medierii sau

                                    (c)

                                    consilierea acordată sau propunerile făcute de mediator.

                        23.

                        Cu excepția cazului în care părțile convin altfel, un mediator nu poate avea calitatea de arbitru sau de membru al comisiei de arbitraj în cadrul procedurilor de soluționare a litigiilor în temeiul prezentului acord sau al altui acord referitor la aceeași problemă pentru care a avut calitatea de mediator.

                  VIII.   Perioada

                        24.

                        Orice termen menționat în prezenta procedură de mediere poate fi modificat prin acordul comun al părților.

                  IX.   Costuri

                        25.

                        Fiecare parte își suportă propriile cheltuieli aferente participării la procedura de mediere.

                        26.

                        Părțile împart în mod egal cheltuielile aferente aspectelor organizatorice, inclusiv remunerația și cheltuielile mediatorului. Remunerația mediatorului este echivalentă cu remunerația arbitrilor prevăzută la alineatul (4) din Regulamentul de procedură al unei comisii de arbitraj.

            ANEXA IV

               CODUL DE CONDUITĂ PENTRU ARBITRI

            I.   Definiții

                        1.

                        În prezentul cod de conduită:

                                    (a)

                                    „personal administrativ”, în ceea ce privește un arbitru, înseamnă persoanele aflate sub coordonarea și controlul arbitrului, altele decât asistenții.

                                    (b)

                                    „acord” înseamnă Acordul de parteneriat economic UE-Japonia;

                                    (c)

                                    „arbitru” înseamnă un membru al unei comisii de arbitraj;

                                    (d)

                                    „asistent” înseamnă o persoană care, în temeiul mandatului unui arbitru, desfășoară activități de documentare sau îl asistă pe arbitru în activitatea acestuia;

                                    (e)

                                    „candidat” înseamnă o persoană al cărei nume se află pe lista arbitrilor menționată la articolul 21.9 din acord;

                                    (f)

                                    „comisie” înseamnă o comisie de arbitraj instituită în temeiul articolului 21.7 din acord; și

                                    (g)

                                    „procedură” înseamnă procedura comisiei de arbitraj;

                  II.   Furnizarea unui cod de conduită

                        2.

                        Părțile vor pune acest cod de conduită la dispoziția fiecărui candidat în momentul în care numele acestuia este inclus pe lista menționată la articolul 21.9 din acord.

                  III.   Principii de guvernare

                        3.

                        Fiecare candidat și arbitru trebuie să respecte standarde înalte de conduită, în conformitate cu prezentul cod de conduită, astfel încât să fie menținute integritatea și imparțialitatea mecanismului de soluționare a litigiilor.

                  IV.   Obligații de comunicare a informațiilor

                        4.

                        Înainte de acceptarea numirii sale ca arbitru, un candidat căruia i s-a solicitat să participe ca arbitru declară orice interese, relații sau aspecte care i-ar putea afecta independența sau imparțialitatea sau care ar putea da naștere, în mod rezonabil, la o aparență de încălcare a deontologiei sau de lipsă de imparțialitate în cursul procedurii. În acest scop, acesta depune toate eforturile rezonabile pentru a se informa în legătură cu existența unor astfel de interese, relații și aspecte, inclusiv interese financiare, interese profesionale sau interese legate de locul de muncă sau de familie.

                        5.

                        Obligația de comunicare a informațiilor prevăzută la alineatul (4) este o obligație continuă și i se aplică unui arbitru și după acceptarea numirii sale. În cursul procedurii, un arbitru comunică în scris părților orice informații noi privind obligația prevăzută la alineatul (4) în cel mai scurt timp posibil după ce ia cunoștință de acestea.

                        6.

                        În ceea ce privește respectarea acestor cerințe de comunicare, trebuie respectată viața privată.

                  V.   Îndeplinirea atribuțiilor

                        7.

                        După acceptarea numirii sale, un arbitru este disponibil să își îndeplinească atribuțiile și le va îndeplini cu atenție și promptitudine pe durata procedurii comisiei de arbitraj, în mod onest și cu profesionalism.

                        8.

                        În cadrul fiecărei proceduri, un arbitru analizează doar aspectele care sunt invocate și necesare în vederea pronunțării unei decizii și nu deleagă această atribuție niciunei alte persoane.

                        9.

                        Un arbitru nu se angajează în contacte ex parte în ceea ce privește aspectele examinate de comisia de arbitraj în cadrul procedurii.

                  VI.   Independența și imparțialitatea

                        10.

                        Un arbitru trebuie să fie independent și imparțial, să evite conflictele de interese directe și indirecte, să nu fie influențat de interesul propriu, de presiunea externă, de considerente politice, de proteste publice și de loialitatea față de o parte sau de teama de a fi criticat și trebuie să evite crearea unei aparențe de încălcare a deontologiei sau de lipsă de imparțialitate.

                        11.

                        Un arbitru nu își asumă, în mod direct sau indirect, o obligație și nu acceptă beneficii care ar afecta sau ar părea că afectează îndeplinirea în mod corespunzător a atribuțiilor sale.

                        12.

                        Un arbitru nu își va folosi poziția pe care o deține în cadrul comisiei de arbitraj în scopul promovării unor interese personale sau private și trebuie să evite acțiunile care pot crea impresia că unele persoane se află într-o poziție privilegiată și îl pot influența.

                        13.

                        Un arbitru nu permite ca judecata sau comportamentul său să fie influențate de relații sau responsabilități financiare, de afaceri, profesionale, personale, de familie sau sociale anterioare sau actuale.

                        14.

                        Un arbitru evită să intre în orice relație sau să dobândească orice interes financiar susceptibil de a-i afecta imparțialitatea sau care ar putea crea, în mod rezonabil, o aparență de încălcare a deontologiei sau de favorizare a unei părți.

                        15.

                        Un fost arbitru evită acțiunile care ar putea crea impresia că a favorizat una dintre părți în îndeplinirea atribuțiilor sale sau că ar fi obținut vreun beneficiu în urma deciziei comisiei de arbitraj în cadrul căreia și-a desfășurat activitatea.

                  VII.   Confidențialitate

                        16.

                        Niciun arbitru nu va dezvălui în niciun moment informații care nu au caracter public cu privire la procedura comisiei de arbitraj pentru care este desemnat sau care au fost obținute în cursul acesteia. Niciun arbitru nu utilizează, în niciun caz, astfel de informații pentru a dobândi avantaje personale, pentru a favoriza alte persoane sau pentru a afecta interesele altora.

                        17.

                        Niciun arbitru nu va dezvălui decizia comisiei de arbitraj sau părți din aceasta, cu excepția cazului în care decizia este făcută publică.

                        18.

                        Un arbitru nu va dezvălui în niciun moment deliberările unei comisii de arbitraj sau opinia unui arbitru, nici nu va face declarații privind procedura comisiei de arbitraj pentru care a fost numit sau în legătură cu aspectele care fac obiectul litigiului în cadrul unei astfel de proceduri.

                        19.

                        Obligațiile prevăzute la alineatele (16) - (18) continuă să se aplice și în cazul foștilor arbitri.

                  VIII.   Alte obligații

                        20.

                        Un candidat sau un arbitru comunică ambelor părți aspecte privind încălcările reale sau potențiale ale prezentului cod de conduită în vederea examinării acestora cât mai curând posibil și în mod confidențial.

                        21.

                        Un arbitru ia toate măsurile rezonabile și adecvate pentru a se asigura că asistenții săi și personalul administrativ cunosc și respectă obligațiile arbitrilor ce le revin în temeiul părților III, IV, VI și VII din prezentul cod de conduită.

                        22.

                        Fiecare arbitru păstrează o evidență a timpului dedicat procedurii comisiei de arbitraj și a cheltuielilor efectuate, precum și a timpului și a cheltuielilor asistenților săi, și întocmește un raport final cu privire la aceste aspecte.


Decizia Comisiei din 17/04/2019 de declarare a unei concentrări compatibilă cu piaţa comună (Cazul COMP/M.9295 - Daimler AG / Geely Technology Group Co., Ltd.) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


title: Decizia (UE) 2019/654 a Consiliului din 15 aprilie 2019 de modificare a Protocolului nr. 5 privind Statutul Băncii Europene de Investiții

text:
                  25.4.2019

                  RO

                  Jurnalul Oficial al Uniunii Europene

                  L 110/36

         DECIZIA (UE) 2019/654 A CONSILIULUI
         din 15 aprilie 2019
         de modificare a Protocolului nr. 5 privind Statutul Băncii Europene de Investiții
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 308,
         având în vedere cererea din partea Băncii Europene de Investiții,
         după transmiterea proiectului de act legislativ către parlamentele naționale,
         având în vedere avizul Parlamentului European (1),
         având în vedere avizul Comisiei Europene (2),
         hotărând în conformitate cu o procedură legislativă specială,
         întrucât:

                     (1)

                     La 29 martie 2017, Regatul Unit a notificat Consiliului European intenția sa de a se retrage din Uniune în temeiul articolului 50 din Tratatul privind Uniunea Europeană. Tratatele vor înceta să se aplice Regatului Unit de la data intrării în vigoare a acordului de retragere sau, în absența unui astfel de acord, după doi ani de la notificarea menționată, adică de la 30 martie 2019, cu excepția cazului în care Consiliul European, în acord cu Regatul Unit, hotărăște în unanimitate să proroge acest termen.

                     (2)

                     În conformitate cu articolul 308 din Tratatul privind funcționarea Uniunii Europene, membrii Băncii Europene de Investiții (denumită în continuare „banca”) sunt statele membre.

                     (3)

                     Retragerea Regatului Unit din Uniune va duce la încetarea statutului de membru al Regatului Unit în cadrul băncii, a participării la capitalul subscris de acesta în bancă, a dreptului acestuia de a desemna membri și supleanți în Consiliul de administrație, precum și a mandatului membrilor și al supleanților Consiliului de administrație desemnați de Regatul Unit.

                     (4)

                     Menținerea capitalului băncii impune o majorare a capitalului subscris de către statele membre rămase.

                     (5)

                     Majorarea capitalului subscris de către statele membre rămase ar trebui să se facă în paralel cu continuarea procesului de consolidare a guvernanței băncii.

                     (6)

                     Funcțiile Consiliului de administrație ar trebui consolidate prin autorizarea desemnării unui număr suplimentar de supleanți, iar supleanții Consiliului de administrație și experții fără drept de vot ar trebui utilizați în mod mai eficace pentru a spori rolul acestora în ceea ce privește sprijinirea procesului decizional în cadrul Consiliului de administrație, îndeosebi în ceea ce privește analiza propunerilor de finanțare.

                     (7)

                     Utilizarea votului cu majoritate calificată de către Consiliul de administrație și Consiliul guvernatorilor ar trebui să fie extinsă la domenii cruciale precum decizia privind planul operațional al băncii, numirea membrilor Comitetului de direcție și aprobarea Regulamentului de procedură.

                     (8)

                     Pentru a spori eficacitatea reformelor specificate în prezenta decizie, banca ar trebui să adopte inițiative suplimentare pentru a reflecta, în conformitate cu cele mai bune practici bancare, principiile celor „trei linii de apărare” la toate nivelurile relevante ale băncii, inclusiv în cadrul Comitetului de direcție.

                     (9)

                     De asemenea, în conformitate cu așteptările statelor membre, este necesar ca volumele creditelor să fie menținute la un nivel sustenabil și să se dezvolte în continuare un cadru pentru determinarea nivelurilor de creditare sustenabile, iar funcțiile Comitetului de audit ar trebui să fie consolidate prin asigurarea faptului că în cadrul Comitetului există membri cunoscători ai chestiunilor legate de supraveghere. În special, ar trebui să se asigure faptul că în Comitetul de audit există întotdeauna membri care provin dintr-o autoritate de supraveghere bancară, atât din interiorul, cât și din afara zonei euro.

                     (10)

                     Statutul Băncii Europene de Investiții ar trebui, prin urmare, să fie modificat în mod corespunzător,

               ADOPTĂ PREZENTA DECIZIE:

            Articolul 1
            Protocolul nr. 5 privind Statutul Băncii Europene de Investiții, anexat la Tratatul privind funcționarea Uniunii Europene, se modifică după cum urmează:

                        1.

                        La articolul 4 alineatul (1), primul paragraf se modifică după cum urmează:

                                    (a)

                                    partea introductivă se înlocuiește cu următorul text:

                                       „(1)   Banca dispune de un capital de 204 089 132 500 EUR, subscris de statele membre până la concurența următoarelor valori:”;

                                    (b)

                                    următorul rând din listă se elimină:

                                                „Regatul Unit

                                                39 195 022 000 ”.

                        2.

                        La articolul 7 alineatul (3), litera (h) se înlocuiește cu următorul text:

                                    „(h)

                                    aprobă, cu majoritate calificată, Regulamentul de procedură al Băncii.”

                        3.

                        La articolul 9 alineatul (1) primul paragraf, se adaugă următoarea teză:
                        „Decide, cu majoritate calificată, planul operațional al Băncii.”

                        4.

                        Articolul 9 alineatul (2) se modifică după cum urmează:

                                    (a)

                                    primul paragraf se înlocuiește cu următorul text:

                                       „(2)   Consiliul de administrație este format din 28 de administratori și 31 de administratori supleanți, desemnați în conformitate cu prezentul alineat.”;

                                    (b)

                                    paragraful al treilea se înlocuiește cu următorul text:
                                    „Administratorii supleanți sunt numiți de Consiliul guvernatorilor pe o perioadă de cinci ani, după cum urmează:

                                                —

                                                doi supleanți desemnați de Republica Federală Germania;

                                                —

                                                doi supleanți desemnați de Republica Franceză;

                                                —

                                                doi supleanți desemnați de Republica Italiană;

                                                —

                                                doi supleanți desemnați de comun acord de Regatul Spaniei și Republica Portugheză;

                                                —

                                                trei supleanți desemnați de comun acord de Regatul Belgiei, Marele Ducat al Luxemburgului și Regatul Țărilor de Jos;

                                                —

                                                patru supleanți desemnați de comun acord de Regatul Danemarcei, Republica Elenă, Irlanda și România;

                                                —

                                                șase supleanți desemnați de comun acord de Republica Estonia, Republica Letonia, Republica Lituania, Republica Austria, Republica Finlanda și Regatul Suediei;

                                                —

                                                nouă supleanți desemnați de comun acord de Republica Bulgaria, Republica Cehă, Republica Croația, Republica Cipru, Ungaria, Republica Malta, Republica Polonă, Republica Slovenia și Republica Slovacă;

                                                —

                                                un supleant desemnat de Comisie.”

                        5.

                        La articolul 11 alineatul (1), primul paragraf se înlocuiește cu următorul text:

                           „(1)   Comitetul de direcție este format dintr-un președinte și din opt vicepreședinți numiți pe o perioadă de șase ani de Consiliul guvernatorilor, care hotărăște cu majoritate calificată, pe baza unei propuneri din partea Consiliului de administrație, care hotărăște cu majoritate calificată.”

            Articolul 2

               (1)   Prezenta decizie se aplică din ziua următoare datei de la care tratatele încetează să se aplice Regatului Unit.

               (2)   Punctul 1 litera (a) de la articolul 1 se aplică de la data menționată la alineatul (1) din prezentul articol, cu excepția cazului în care o decizie de majorare a capitalului băncii este adoptată cu efect de la data respectivă sau anterior datei respective.

            Adoptată la Luxemburg, 15 aprilie 2019.

                  Pentru Consiliu

                  Președintele

               P. DAEA

            (1)  Avizul din 15 ianuarie 2019 (nepublicat încă în Jurnalul Oficial).

            (2)  Avizul din 31 ianuarie 2019 (nepublicat încă în Jurnalul Oficial).


title: Decizia Consiliului Guvernatorilor Băncii Europene de Investiții din 16 aprilie 2019 privind înlocuirea capitalului deținut de Regatul Unit la Banca Europeană de Investiții prin capital subscris de statele membre rămase [2019/655]

text:
               25.4.2019

               RO

               Jurnalul Oficial al Uniunii Europene

               L 110/39

      DECIZIA CONSILIULUI GUVERNATORILOR BĂNCII EUROPENE DE INVESTIȚII
      din 16 aprilie 2019
      privind înlocuirea capitalului deținut de Regatul Unit la Banca Europeană de Investiții prin capital subscris de statele membre rămase [2019/655]
      CONSILIUL GUVERNATORILOR BĂNCII EUROPENE DE INVESTIȚII,
      având în vedere articolele 4 alineatul (3) și 5 alineatul (2) din statut,
      întrucât Regatul Unit urmează să se retragă din Uniunea Europeană începând cu data de 30 martie 2019 în conformitate cu dispozițiile articolului 50 din Tratatul privind Uniunea Europeană,
      întrucât, în conformitate cu articolul 308 din Tratatul privind funcționarea Uniunii Europene, membrii Băncii Europene de Investiții sunt statele membre,
      întrucât retragerea Regatului Unit din Uniunea Europeană va duce la încetarea statutului de membru al Regatului Unit în Banca Europeană de Investiții și a capitalului subscris de acesta în bancă,
      întrucât retragerea Regatului Unit din Uniunea Europeană nu trebuie să afecteze activitatea de finanțare și modelul de afaceri al Băncii Europene de Investiții,
      întrucât menținerea capitalului băncii impune o majorare a capitalului subscris de către statele membre rămase,
      întrucât partea de capital vărsat din această majorare de capital subscris de către statele membre rămase trebuie să atingă valoarea de 3 495 903 950 EUR, urmând a fi finanțată în întregime din rezervele suplimentare ale băncii, pentru a menține partea vărsată a capitalului total subscris la nivelul actual,
      întrucât menținerea capitalului băncii trebuie să se facă în paralel cu continuarea procesului de consolidare a guvernanței băncii,
      întrucât rolul Consiliului de administrație trebuie consolidat, permițându-se desemnarea unui număr suplimentar de membri supleanți, iar membrii supleanți ai Consiliului de administrație și experții fără drept de vot trebuie utilizați mai eficient pentru a crește sprijinul acestora față de procesul decizional în cadrul Consiliului de administrație, îndeosebi în ceea ce privește analiza propunerilor de finanțare,
      întrucât utilizarea votului cu majoritate calificată în Consiliul de administrație și în Consiliul Guvernatorilor trebuie să se aplice în domeniile cruciale, precum decizia privind planul operațional al băncii, numirea membrilor Comitetului de direcție și aprobarea Regulamentului de procedură,
      întrucât banca trebuie să adopte inițiative suplimentare pentru a reflecta, în conformitate cu cele mai bune practici bancare, principiile celor „trei linii de apărare”, la toate nivelurile relevante ale instituției, inclusiv în cadrul Comitetului de direcție,
      întrucât, în conformitate cu așteptările statelor membre, este necesar ca volumele creditelor să fie menținute la un nivel sustenabil și să se dezvolte în continuare un cadru pentru determinarea nivelurilor de creditare sustenabile,
      întrucât rolul Comitetului de audit se consolidează oferind certitudinea că membrii Comitetului sunt cunoscători ai chestiunilor legate de supraveghere, procesul de selecție a membrilor Comitetului de audit trebuie, de asemenea, analizat pentru a se asigura, inter alia, că în Comitetul de audit sunt întotdeauna incluși membri care provin dintr-o autoritate de supraveghere bancară, atât din interiorul, cât și din afara zonei euro,
      întrucât Consiliului i se solicită să adopte, în paralel, amendamentele necesare la statutul băncii în conformitate cu articolul 308 din Tratatul privind funcționarea Uniunii Europene,
      ÎNTRUCÂT unele state membre și-au exprimat interesul de a subscrie capital suplimentar în cadrul băncii, iar Consiliul guvernatorilor solicită Consiliului de administrație să prezinte o propunere în acest sens până la reuniunea anuală din 2019,
      CONSILIUL GUVERNATORILOR BĂNCII EUROPENE DE INVESTIȚII DECIDE ÎN UNANIMITATE URMĂTOARELE:

                  1.

                  Odată cu retragerea Regatului Unit din Uniunea Europeană, capitalul subscris de către statele membre rămase va fi majorat cu 39 195 022 000 EUR, proporțional cu cota procentuală a fiecărui stat membru din capitalul total subscris, în valoare de 204 089 132 500 EUR. Capitalul subscris al băncii va fi astfel readus la valoarea de 243 284 154 500 EUR, subscris de statele membre până la concurența următoarelor valori:

                              Germania

                              46 722 369 149

                              Franța

                              46 722 369 149

                              Italia

                              46 722 369 149

                              Spania

                              28 033 421 847

                              Belgia

                              12 951 115 777

                              Țările de Jos

                              12 951 115 777

                              Suedia

                              8 591 781 713

                              Danemarca

                              6 557 521 657

                              Austria

                              6 428 994 386

                              Polonia

                              5 980 679 827

                              Finlanda

                              3 693 702 498

                              Grecia

                              3 512 961 713

                              Portugalia

                              2 263 904 037

                              Cehia

                              2 206 922 328

                              Ungaria

                              2 087 849 195

                              Irlanda

                              1 639 379 073

                              România

                              1 513 926 692

                              Croația

                              1 062 312 542

                              Slovacia

                              751 236 149

                              Slovenia

                              697 455 090

                              Bulgaria

                              510 041 217

                              Lituania

                              437 633 208

                              Luxemburg

                              327 878 318

                              Cipru

                              321 508 011

                              Letonia

                              267 076 094

                              Estonia

                              206 248 240

                              Malta

                              122 381 664

                  2.

                  Odată cu retragerea Regatului Unit din Uniunea Europeană, rezervele suplimentare ale băncii în valoare de 3 495 903 950 EUR vor fi trase din rezervele libere și vor fi transformate în capital vărsat prin transfer din rezervele suplimentare ale băncii în capitalul acesteia. Suma va fi alocată capitalului vărsat al statelor membre proporțional cu cota procentuală a fiecărui stat membru din suma totală de 243 284 154 500 EUR.

                  3.

                  Prin urmare, odată cu retragerea Regatului Unit din Uniunea Europeană, primul paragraf al articolului 4 alineatul (1) din Statutul Băncii Europene de Investiții se modifică după cum urmează:
                  „Capitalul băncii va fi de 243 284 154 500 EUR, subscris de statele membre până la concurența următoarelor valori:

                              Germania

                              46 722 369 149

                              Franța

                              46 722 369 149

                              Italia

                              46 722 369 149

                              Spania

                              28 033 421 847

                              Belgia

                              12 951 115 777

                              Țările de Jos

                              12 951 115 777

                              Suedia

                              8 591 781 713

                              Danemarca

                              6 557 521 657

                              Austria

                              6 428 994 386

                              Polonia

                              5 980 679 827

                              Finlanda

                              3 693 702 498

                              Grecia

                              3 512 961 713

                              Portugalia

                              2 263 904 037

                              Cehia

                              2 206 922 328

                              Ungaria

                              2 087 849 195

                              Irlanda

                              1 639 379 073

                              România

                              1 513 926 692

                              Croația

                              1 062 312 542

                              Slovacia

                              751 236 149

                              Slovenia

                              697 455 090

                              Bulgaria

                              510 041 217

                              Lituania

                              437 633 208

                              Luxemburg

                              327 878 318

                              Cipru

                              321 508 011

                              Letonia

                              267 076 094

                              Estonia

                              206 248 240

                              Malta

                              122 381 664 ”

                  4.

                  Această decizie își va produce efectele odată cu retragerea Regatului Unit din Uniunea Europeană. Aceasta se publică în Jurnalul Oficial al Uniunii Europene.

               Pentru Consiliul Guvernatorilor

               Președintele

            E.O. TEODOROVICI

               Secretarul

            M. SANTONI


title: Decizia (UE) 2019/659 a Consiliului din 8 aprilie 2019 privind încheierea, în numele Uniunii și al statelor membre, a Protocolului de modificare a Acordului de transport maritim dintre Comunitatea Europeană și statele sale membre, pe de o parte, și guvernul Republicii Populare Chineze, pe de altă parte, pentru a ține seama de aderarea Republicii Croația la Uniunea Europeană

text:
                  26.4.2019

                  RO

                  Jurnalul Oficial al Uniunii Europene

                  L 112/3

         DECIZIA (UE) 2019/659 A CONSILIULUI
         din 8 aprilie 2019
         privind încheierea, în numele Uniunii și al statelor membre, a Protocolului de modificare a Acordului de transport maritim dintre Comunitatea Europeană și statele sale membre, pe de o parte, și guvernul Republicii Populare Chineze, pe de altă parte, pentru a ține seama de aderarea Republicii Croația la Uniunea Europeană
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 100 alineatul (2), coroborat cu articolul 218 alineatul (6) litera (a),
         având în vedere Actul de aderare a Croației, în special articolul 6 alineatul (2),
         având în vedere propunerea Comisiei Europene,
         având în vedere aprobarea Parlamentului European (1),
         întrucât:

                     (1)

                     Acordul de transport maritim dintre Comunitatea Europeană și statele sale membre, pe de o parte, și Guvernul Republicii Populare Chineze, pe de altă parte (2) (denumit în continuare „acordul”), a intrat în vigoare la 1 martie 2008.

                     (2)

                     În conformitate cu articolul 6 alineatul (2) din Actul de aderare a Croației, Croația urmează să adere la acord prin intermediul unui protocol între Consiliu și Republica Populară Chineză.

                     (3)

                     La 14 septembrie 2012, Comisia a fost autorizată de către Consiliu să negocieze un protocol de modificare a acordului (denumit în continuare „protocolul”), pentru a ține seama de aderarea Croației la Uniune.

                     (4)

                     În conformitate cu Decizia (UE) 2019/658 (3), protocolul a fost semnat la Bruxelles la 21 decembrie 2018.

                     (5)

                     Protocolul ar trebui să fie aprobat,

               ADOPTĂ PREZENTA DECIZIE:

            Articolul 1
            Protocolul de modificare a Acordului de transport maritim dintre Comunitatea Europeană și statele sale membre, pe de o parte, și guvernul Republicii Populare Chineze, pe de altă parte, pentru a ține seama de aderarea Republicii Croația la Uniunea Europeană este aprobat în numele Uniunii și al statelor membre.
            Textul protocolului este atașat la prezenta decizie.

            Articolul 2
            Președintele Consiliului efectuează, în numele Uniunii și al statelor membre, notificarea prevăzută la articolul 3 din protocol (4).

            Articolul 3
            Prezenta decizie intră în vigoare la data adoptării.

            Adoptată la Luxemburg, 8 aprilie 2019.

                  Pentru Consiliu

                  Președintele

               F. MOGHERINI

            (1)  Aprobarea din 21 decembrie 2018.

            (2)  JO L 46, 21.2.2008, p. 25.

            (3)  Decizia (UE) 2019/658 a Consiliului din 2 martie 2015 privind semnarea, în numele Uniunii și al statelor membre, a Protocolului de modificare a Acordului de transport maritim dintre Comunitatea Europeană și statele sale membre, pe de o parte, și guvernul Republicii Populare Chineze, pe de altă parte, pentru a ține seama de aderarea Republicii Croația la Uniunea Europeană (a se vedea pagina 2 din prezentul Jurnal Oficial).

            (4)  Data intrării în vigoare a protocolului se va publica în Jurnalul Oficial al Uniunii Europene de către Secretariatul General al Consiliului.


title: Decizia (UE) 2019/664 a Consiliului din 15 aprilie 2019 de modificare a Deciziei nr. 940/2014/UE în ceea ce privește produsele care pot beneficia de o scutire sau de o reducere a taxelor de andocare

text:
                  26.4.2019

                  RO

                  Jurnalul Oficial al Uniunii Europene

                  L 112/21

         DECIZIA (UE) 2019/664 A CONSILIULUI
         din 15 aprilie 2019
         de modificare a Deciziei nr. 940/2014/UE în ceea ce privește produsele care pot beneficia de o scutire sau de o reducere a taxelor de andocare
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 349,
         având în vedere propunerea Comisiei Europene,
         după transmiterea proiectului de act legislativ către parlamentele naționale,
         având în vedere avizul Parlamentului European (1),
         hotărând în conformitate cu o procedură legislativă specială,
         întrucât:

                     (1)

                     Decizia nr. 940/2014/UE a Consiliului (2) autorizează autoritățile franceze să aplice scutiri sau reduceri ale taxelor de andocare pentru produsele fabricate la nivel local în departamentele și regiunile franceze de peste mări care figurează în anexa la decizia respectivă. Diferența maximă de impozitare autorizată este, în funcție de produse și de departamentul de peste mări în cauză, de 10, 20 sau 30 de puncte procentuale.

                     (2)

                     În conformitate cu Decizia nr. 940/2014/UE, autoritățile franceze au adresat Comisiei, la 12 februarie 2018, un raport privind aplicarea regimului de impozitare prevăzut în decizia respectivă. Au fost transmise rapoarte de evaluare specifice pentru fiecare dintre regiunile ultraperiferice franceze, însoțite de cereri de adaptare a listei de produse eligibile pentru impozitare diferențiată, pentru Guyana Franceză, Martinica și Guadelupa la 15 martie 2018, pentru Réunion la 4 iunie 2018 și pentru Mayotte, fără a solicita o adaptare a listei, la 28 august 2018. La 26 octombrie 2018 a fost depusă o cerere suplimentară de introducere a unui produs nou pe listă pentru Guyana Franceză.

                     (3)

                     Pe baza raportului prezentat de autoritățile franceze la 12 februarie 2018, Comisia a înaintat Consiliului raportul astfel cum este prevăzut în Decizia nr. 940/2014/UE, precum și o propunere de modificare a respectivei decizii. Respectivele modificări propuse privesc Martinica, Guadelupa, Guyana Franceză și Réunion, și constau din introducerea de noi produse pe listă și din mărirea diferenței autorizate pentru anumite produse.

                     (4)

                     În cazul Guyanei Franceze, codurile din Nomenclatura combinată prevăzute în anexa la Decizia nr. 940/2014/UE ar trebui, de asemenea, actualizate.

                     (5)

                     Adaptarea listelor este justificată în fiecare caz în parte, având în vedere costurile suplimentare ale produselor fabricate la nivel local în comparație cu produsele echivalente importate fabricate pe teritoriul Uniunii.

                     (6)

                     Adaptările care trebuie făcute în aceste privințe constau, în principal, în introducerea pe listele din anexa la Decizia nr. 940/2014/UE a produselor pentru care exista deja o producție locală în 2014 și pentru care nu s-a depus, în 2014, nicio cerere de introducere pe liste.

                     (7)

                     Astfel, în Guyana Franceză, produsele vizate sunt cimentul (2523 29 00) și mobilierul din lemn (produsele 9403 30, 9403 50 00, 9403 60 și 9403 90 30).

                     (8)

                     În Martinica, produsele vizate sunt anumite pelete de plastic (produsul 3907 61 00) și camerele frigorifice (produsul 8418 69 00).

                     (9)

                     În Guadelupa, produsele vizate sunt anumite tipuri de carne (produsul 0210 12 19), unele sosuri (produsul 2103 90 90), alcoolul etilic denaturat (produsul 2207 20 00), anumite îngrășăminte (produsele 2833, 2834 și 2836), anumite produse cosmetice (produsele 3303 00 90 și 3304 99 00), anumite lichide de răcire (produsul 3820 00 00) și cutiile și lăzile de hârtie și de carton (produsul 4819 10 00).

                     (10)

                     În Réunion, produsele vizate sunt anumite produse imprimate (produsul 4911 99), anumite produse de igienă (produsele 4818 20 10 și 4818 20 91), anumite piese detașate pentru mijloace de transport (produsele 8511 40 00, 8511 50 00 și 8511 90 00), anumite conducte de ventilație și accesoriile acestora (produsele 7306 30 80, 7306 61 92 și 7307 99 80), baloanele pentru instalații solare de încălzire a apei (produsul 8419 90 85), anumite îngrășăminte (produsul 3102 10 90) și anumite paste de tomate (produsul 2002 90 11).

                     (11)

                     În sectorul agricol, cererile de introducere sau reclasificare pe liste sunt motivate de necesitatea ca producătorii locali să își diversifice producția pentru a face față mai bine riscurilor climatice. Pentru Martinica, produsele care ar trebui incluse în listele din anexa la Decizia nr. 940/2014/UE sunt anumite legume (produsele 0709 30 00, 0709 40 00, 0709 93 90 și 0714) și avocado (produsul 0804 40 00), pentru Guadelupa, ananasul (produsul 0804 30) și ardeii (produsul 0904 22 00), iar pentru Réunion, ceapa (produsul 0703 10 19) și usturoiul (produsul 0703 20 00). În plus, pentru Martinica ar trebui reclasificate în lista B anumite legume (produsul 0706), anumiți ardei (0709 60), ananasul (produsul 0804 30) și fructele citrice (produsul 0805).

                     (12)

                     Pentru anumite produse incluse deja în listele din anexa la Decizia nr. 940/2014/UE, este necesar fie să se extindă diferența maximă la subpozițiile din Nomenclatura combinată pentru care nu se aplică în prezent, fie să se majoreze diferența maximă.

                     (13)

                     În Martinica este adecvat să se reclasifice iaurturile (produsul 0403 10), precum și anumite produse din materiale plastice pentru construcții (produsul 3925) de pe lista B pe lista C, legumele congelate (produsul 0710), construcțiile prefabricate (produsul 9406), anumite articole de bijuterie (produsele 7113 și 7117) și instalațiile solare pentru încălzirea apei (produsul 8419 19) de pe lista A pe lista B.

                     (14)

                     În Guadelupa, este adecvat să se introducă pe lista B toate preparatele și conservele pe bază de carne (produsul 1602) și nu numai produsele de la poziția 1602 41 10, toate preparatele și conservele din pește (produsul 1604 20) și nu doar preparatele sau conservele de somon (produsul 1604 20 10), iar în ceea ce privește îngrășămintele, produsele de la pozițiile 3102, 3103, 3104 și 3105, și nu doar cele de la subpozițiile 3102 90, 3103 90, 3104 20 și 3105 20. Este, de asemenea, oportun să se reclasifice iaurturile (produsul 0403 10), anumite băuturi nealcoolice (produsele 2202 10 00 și 2202 99 19) și anumite materiale de construcții (produsele 3925 10 00 și 3925 90 80) de pe lista B pe lista C.

                     (15)

                     În Réunion, este adecvat să se reclasifice în industria agroalimentară zahărul (produsul 1701), conservele de tomate (produsul 2002 10), anumite gleturi pentru zugrăvit (produsul 3214 10 90) de pe lista A pe lista C, anumite legume uscate în conservă (produsele 2005 51 00 și 2005 99 80), anumite vopsele (produsele 3208 și 3209), foliile și pungile de polietilenă (produsele 3920 10 și 3923 21), precum și anumite cutii și obiecte din carton (produsul 4819 20 00) de pe lista B pe lista C, iar anumite piureuri de fructe (produsul 2007 99 50) de pe lista A pe lista B.

                     (16)

                     Este, de asemenea, oportun să se corecteze în Martinica o greșeală în ceea ce privește poziția tarifară introdusă în lista din anexa la Decizia nr. 940/2014/UE și să se înlocuiască poziția 2204 29 cu poziția 2204 21.

                     (17)

                     Este oportun să se introducă pe liste produsele care pot face obiectul unei impozitări diferențiate pentru care nu exista producție locală în 2014, dar pentru care ulterior a început o activitate de producție sau pentru care există proiecte concrete de demarare a unei activități în viitorul apropiat. Produsele vizate sunt derivate din activități de serigrafie, cum ar fi jachetele imprimate (produsul 6110 30 91), accesoriile imprimate pentru sugari (produsul 6111 20 90), impermeabilele imprimate (produsul 6201 19 00), rochiile imprimate (produsul 6204 42 00), lenjeria de pat imprimată (produsul 6302 91 00), șepcile imprimate (produsul 6505 00 30), cănile imprimate (produsul 6912 00), precum și lemnul de foc (produsul 4401 12 00) în Guyana Franceză. În Guadelupa, este vorba despre anumite tipuri de bere (produsul 2203), anumite ape neîndulcite (produsul 2201 10 90) și anumite aparate pentru filtrarea sau epurarea apei (produsul 8421 21 00). În Réunion, sunt vizate anumite produse de igienă (produsul 4818 90 10).

                     (18)

                     Prin urmare, Decizia nr. 940/2014/UE ar trebui modificată în consecință,

               ADOPTĂ PREZENTA DECIZIE:

            Articolul 1
            Anexa la Decizia nr. 940/2014/UE se modifică în conformitate cu anexa la prezenta decizie.

            Articolul 2
            Prezenta decizie intră în vigoare în a treia zi de la data publicării în Jurnalul Oficial al Uniunii Europene.

            Articolul 3
            Prezenta decizie se adresează Republicii Franceze.

            Adoptată la Luxemburg, 15 aprilie 2019.

                  Pentru Consiliu

                  Președintele

               P. DAEA

            (1)  Avizul din 27 martie 2019 (nepublicat încă în Jurnalul Oficial).

            (2)  Decizia nr. 940/2014/UE a Consiliului din 17 decembrie 2014 privind regimul de impozitare aferent taxelor de andocare în regiunile ultraperiferice franceze (JO L 367, 23.12.2014, p. 1).

            ANEXĂ
            Anexa la Decizia nr. 940/2014/UE se modifică după cum urmează:

                        1.

                        Partea A se modifică după cum urmează:

                                    (a)

                                    La punctul 1, se introduc următoarele produse: „0904 22 00, 2103 90 90, 2207 20 00, 3820 00 00, 4819 10 00”.

                                    (b)

                                    La punctul 2 se introduce produsul „2523 29 00”.

                                    (c)

                                    Punctul 3 se modifică după cum urmează:

                                                (i)

                                                se introduc următoarele produse: „0709 30 00, 0709 40 00, 0709 93 90, 0804 40 00, 0714, 8418 69 00”;

                                                (ii)

                                                se elimină următoarele produse: „0706, 0709 60, 0804 30, 0805, 0710, 7113, 7117, 8419 19, 9406”.

                                    (d)

                                    Punctul 5 se modifică după cum urmează:

                                                (i)

                                                se introduc următoarele produse: „3102 10 90, 8511 40 00, 8511 50 00, 8511 90 00”;

                                                (ii)

                                                se elimină următoarele produse: „1701, 2002 10, 2007 99 50, 3214 10 90”.

                        2.

                        Partea B se modifică după cum urmează:

                                    (a)

                                    Punctul 1 se modifică după cum urmează:

                                                (i)

                                                se introduc următoarele produse: „0210 12 19, 0804 30, 16 02, 1604 20, 2201 10 90, 2833, 2834, 2836, 3102, 3103, 3104, 3105, 3303 00 90, 3304 99 00”;

                                                (ii)

                                                se elimină următoarele produse: „0403 10, 1602 41 10, 1604 20 10, 2202 10 00, 3102 90, 3103 90, 3104 20, 3105 20, 3925 10 00, 3925 90 80”.

                                    (b)

                                    Punctul 2 se modifică după cum urmează:

                                                (i)

                                                se introduc următoarele produse: „0303 59, 0305 31 00, 0305 44 90, 0305 52 00, 0305 53 90, 0305 54 90, 0305 59 85, 0305 64 00, 4418 91 00, 4418 99, 6110 30 91, 6111 20 90, 6201 19 00, 6204 42 00, 6302 91 00, 6505 00 30, 6912 00, 9403 30, 9403 50 00, 9403 60, 9403 90 30”;

                                                (ii)

                                                se elimină următorul produs: „0305 59 80”.

                                    (c)

                                    Punctul 3 se modifică după cum urmează:

                                                (i)

                                                se introduc următoarele produse: „3907 61 00, 0706, 0709 60, 0710, 0804 30, 0805, 7113, 7117, 8419 19, 9406”;

                                                (ii)

                                                se elimină următoarele produse: „0403 10, 3925”.

                                    (d)

                                    Punctul 5 se modifică după cum urmează:

                                                (i)

                                                se introduc următoarele produse: „0703 10 19, 0703 20 00, 2002 90 11, 2007 99 50, 4911 99, 4818 20 10, 4818 20 91, 4818 90 10, 7306 30 80, 7306 61 92, 7307 99 80, 8419 90 85”;

                                                (ii)

                                                se elimină următoarele produse: „2005 51 00, 2005 99 80, 3208, 3209, 3920 10, 3923 21, 4819 20 00”.

                        3.

                        Partea C se modifică după cum urmează:

                                    (a)

                                    La punctul 1, se introduc următoarele produse: „2203, 8421 21 00, 0403 10, 2202 10 00, 2202 99 19, 3925 10 00, 3925 90 80”.

                                    (b)

                                    Punctul 2 se modifică după cum urmează:

                                                (i)

                                                se introduc următoarele produse: „4401 12 00, 9406 90 10, 9406 10 00, 9406 90 38”;

                                                (ii)

                                                se elimină următoarele produse: „9406 00 11, 9406 00 20, 9406 00 38”.

                                    (c)

                                    Punctul 3 se modifică după cum urmează:

                                                (i)

                                                se introduc următoarele produse: „0403 10, 3925, 2204 21”;

                                                (ii)

                                                se elimină următorul produs: „2204 29”.

                                    (d)

                                    La punctul 5, se introduc următoarele produse: „1701, 2002 10, 2005 51 00, 2005 99 80, 3208, 3209, 3214 10 90, 3920 10, 3923 21, 4819 20 00”.